Το **Tokyo Skytree** (δηλαδή ***«Ουράνιο Δέντρο του Τόκιο»***, 東京スカイツリー) είναι πύργος τηλεπικοινωνιών και αναψυχής στην πρωτεύουσα Τόκιο της Ιαπωνίας, στην περιοχή («ειδικό διαμέρισμα») Σουμίντα. Το 2010 έγινε η υψηλότερη τεχνητή δομή στην Ιαπωνία, ξεπερνώντας κατά πολύ τον Πύργο του Τόκιο (ύψος 333 μέτρα), ενώ με την ολοκλήρωσή του σε ύψος τον Μάρτιο του 2011 έφθασε τα 634,0 μέτρα, και έγινε ο υψηλότερος πύργος σε ολόκληρο τον κόσμο. Επιπλέον είναι το δεύτερο υψηλότερο ανθρώπινο κατασκεύασμα στη Γη μετά το Μπουρτζ Χαλίφα (829,8 μ.), αν εξαιρεθεί η εξέδρα αντλήσεως πετρελαίου «Πετρόνιους» στον Κόλπο του Μεξικού, της οποίας όμως το ύψος, 640 μέτρα, μετρείται από τον βυθό της θάλασσας. Είναι επίσης μακράν το υψηλότερο κτίσμα σε σεισμογενή περιοχή του κόσμου.

Το Tokyo Skytree είναι πλέον ο κύριος εκπομπός τηλεοπτικού και ραδιοφωνικού σήματος για ολόκληρη την περιοχή Καντό, καθώς ο Πύργος του Τόκιο περιβάλλεται από υψηλά κτήρια. Ο πύργος άνοιξε για το κοινό στις 22 Μαΐου 2012 και αποτελεί το κεντρικό τοπόσημο ενός μεγάλου εμπορικού κτηριακού συγκροτήματος, ιδιοκτησίας της εταιρείας Tobu Railway.

Σχέδιο
------

Το σχέδιο του πύργου δημοσιοποιήθηκε στις 24 Νοεμβρίου 2006 και βασιζόταν στις εξής τρεις αρχές:

* Συγχώνευση νεοφουτουριστικού ρυθμού και παραδοσιακής ιαπωνικής έννοιας του ωραίου.
* Ρόλος καταλύτη για την αναζωογόνηση της πόλεως
* Συνεισφορά στην πρόληψη των καταστροφών με τα απολύτως αντισεισμικά χαρακτηριστικά του.

Το Tokyo Skytree παρουσιάζει ομοιότητες με μια πενταώροφη ιαπωνική παγόδα παλαιού τύπου. Η βάση του πύργου έχει δομή παρόμοια με ένα τρίποδο, ενώ από το ύψος των 350 μέτρων περίπου και πάνω η διατομή του πύργου είναι κυκλική, προσφέροντας πανοραμική θέα του Τόκιο. Υπάρχουν παρατηρητήρια σε ύψος 350 μ. (χωρητικότητα έως 2.000 επισκεπτών) και σε ύψος 450 μ. (χωρητικότητα 900 επισκεπτών). Το ανώτερο παρατηρητήριο έχει έναν σπειροειδή εξωτερικό διάδρομο καλυμμένο με γυαλί (εν μέρει και με διαφανές δάπεδο), που ανεβαίνει 5 ακόμη μέτρα, μέχρι το υψηλότερο σημείο της άνω εξέδρας.

### Αντισεισμικά χαρακτηριστικά

Το Tokyo Skytree διεθέτει κεντρικό άξονα ή «πυλώνα» από ενισχυμένο σκυρόδεμα, απευθείας στερεωμένο στην εξωτερική δομή του πύργου από το έδαφος μέχρι το ύψος των 125 μέτρων. Από εκεί και έως τα 375 μ. ο πυλώνας συνδέεται με το πλαίσιο με «αμορτισέρ» λαδιού, που απορροφούν τους κραδασμούς κατά τη διάρκεια των σεισμών. Πρόσθετη ασφάλεια επιτυγχάνεται με έναν μηχανισμό ελέγχου με βαρίδια (*tuned mass damper*), που σε περίπτωση σεισμού κινείται σε αντίθετη κατεύθυνση με το κυρίως κτήριο, οπότε το κέντρο βάρους διατηρείται κοντά στον κεντρικό άξονα. Σύμφωνα με τους σχεδιαστές μηχανικούς, αυτές οι αποσβέσεις μπορούν να απορροφήσουν το 50% της σεισμικής ενέργειας.

### Χρώμα και φωτισμός

*Iki**Miyabi*
Το εξωτερικό κέλυφος του κτίσματος είναι βαμμένο με ένα χρώμα που αποκαλείται πλέον επίσημα στην Ιαπωνία «λευκό του Skytree», ως απόχρωση νέας δημιουργίας, βασιζόμενη στο παραδοσιακό ιαπωνικό χρώμα *αϊτζίρο* (藍白), λευκό με λίγο γαλάζιο.

Ο σχεδιασμός του φωτισμού του πύργου δημοσιοποιήθηκε στις 16 Οκτωβρίου 2009. Δύο χρωματισμοί φωτισμού, το γαλάζιο του ουρανού *Iki* και το βιολετί *Miyabi* χρησιμοποιούνται, εναλλασσόμενοι καθημερινά. Οι φωτιστικές συσκευές είναι LED.

Ονοματοδοσία
------------

Τον Οκτώβριο και τον Νοέμβριο του 2007 συλλέγονταν προτάσεις από τον γενικό πληθυσμό για το όνομα που θα δινόταν στον πύργο. Στις 19 Μαρτίου 2008 μια επιτροπή επέλεξε μια εξάδα τελικών υποψήφιων ονομάτων: Το Tokyo Skytree, το «Πύργος Τόκιο-Έντο» (東京EDOタワー), το «Ανατέλλων Πύργος» (ライジングタワー), το «Πύργος του μέλλοντος» (みらいタワー), το «Βίγλα του ονείρου» (ゆめみやぐら) και το «Πύργος της Ανατέλλουσας Ανατολής» (ライジングイーストタワー). Το τελικό όνομα αποφασίσθηκε με πανεθνική ψηφοφορία και ανακοινώθηκε στις 10 Ιουνίου 2008 ως «Tokyo Skytree».

Εικόνα
------

Πανοραμική άποψη του Τόκιο από τον Πύργο

Παραπομπές
----------

1. ↑  www.tokyo-skytree.jp/en/archive/spec/.
2. ↑  www.nikkenren.com/kenchiku/bcs/detail.html?ci=887.
3. ↑  Tokyo Sky Tree beats Tokyo Tower, now tallest building in Japan Αρχειοθετήθηκε 2012-12-05 at Archive.is, The Mainichi Daily News, 29 March 2010
4. ↑  «Japan Finishes World's Tallest Communications Tower». Council on Tall Buildings and Urban Habitat. 1 Μαρτίου 2012. Αρχειοθετήθηκε από το πρωτότυπο στις 19 Ιουνίου 2016. Ανακτήθηκε στις 2 Μαρτίου 2012.
5. ↑  «Tokyo Sky Tree». Emporis. Ανακτήθηκε στις 2 Μαρτίου 2012.
6. ↑  Arata Yamamoto (22 Μαΐου 2012). «Tokyo Sky Tree takes root as world's second-tallest structure». NBC News. Αρχειοθετήθηκε από το πρωτότυπο στις 25 Μαΐου 2012. Ανακτήθηκε στις 22 Μαΐου 2012.
7. ↑  事業概要. *Tokyo Skytree Home* (στα Japanese). Αρχειοθετήθηκε από το πρωτότυπο στις 2 Σεπτεμβρίου 2011. Ανακτήθηκε στις 2 Σεπτεμβρίου 2011. CS1 maint: Μη αναγνωρίσιμη γλώσσα (link)
8. ↑  «The Tallest Tower in the World: Tokyo Skytree». TheTallestEverything.com. Αρχειοθετήθηκε από το πρωτότυπο στις 7 Δεκεμβρίου 2013. Ανακτήθηκε στις 29 Οκτωβρίου 2014.
9. ↑  Tokyo Sky Tree: the world’s tallest broadcasting tower. megalopolisnow (8 August 2012). Retrieved on 23 June 2014.
10. ↑  Japan | ArchDaily – Part 33. ArchDaily. Retrieved on 23 June 2014.
11. ↑  «About Tokyo Skytree – Tokyo Travel Guide | Planetyze». *Planetyze*. Ανακτήθηκε στις 6 Νοεμβρίου 2017.
12. ↑  «Tokyo Sky Tree, Japan». designbuild-network.
13. ↑  «World's tallest broadcasting tower Tokyo Skytree opens». *BBC News*. 22 May 2012.. Ανακτήθηκε στις 22 May 2012.
14. ↑  Kyodo News, «Skytree reaches for hearts and minds», *Japan Times*, 25 Μαΐου 2012, σελ. 3
15. ↑  «Secrets of the Sky Tree: Quake-proofing the world's second tallest structure». Ανακτήθηκε στις 15 Απριλίου 2016.
16. ↑  Nakata, Hiroko, «Tokyo Sky Tree opener looms large Αρχειοθετήθηκε 2012-12-30 στο Wayback Machine.», *Japan Times*, 21 Φεβρουαρίου 2012, σελ. 3.
17. ↑  Bull, Brett: «The sky's the limit», *Japan Times*, 20 Μαΐου 2012, σελ. 7
18. ↑  «Color Design». *Tokyo Skytree*. Japan: Tobu Railway Co. 2008. Αρχειοθετήθηκε από το πρωτότυπο στις 29 Απριλίου 2012. Ανακτήθηκε στις 7 Ιουνίου 2011.
19. ↑  «Lighting Design». Tobu Tower Skytree Co. Ltd. Αρχειοθετήθηκε από το πρωτότυπο στις 16 Νοεμβρίου 2012.

Πηγές
-----

* Άρθρο στο *Skyscrapernews* για τον πύργο πριν την ανέγερσή του Αρχειοθετήθηκε 2013-11-10 στο Wayback Machine.
* Ο πύργος στη βάση δεδομένων κτηρίων *Phorio*
* Ο πύργος στο *Emporis*

Εξωτερικοί σύνδεσμοι
--------------------

* Επίσημος ιστότοπος
* Live camera από τον πύργο (στην ιαπωνική γλώσσα)

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Tokyo Skytree** |


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 256734677
* LCCN: n2015011425
* NDL: 01236938
* NKC: ge1124094

 |

 |

|  |  |
| --- | --- |
| 

|  |
| --- |
| * Πύλη:Ιαπωνία
 |

 |